ກຳລັງ ຮັກສາສັນຕິພາບ ສປຊ ຈະຢູ່ທີ່ ຊູດານໃຕ້ ຕື່ມອີກປີນຶ່ງ (ວີດີໂອ)
ສະພາຄວາມໝັ້ນຄົງ ສປຊ ໄດ້ໃຫ້ການອະນຸມັດ ມະຕິຕໍ່ອາຍຸ ໃນການປະຕິບັດງານຂອງກຳລັງຮັກສາສັນຕິພາບ ໃນຊູດານໃຕ້ ຕື່ມອີກນຶ່ງປີ
ສະພາຄວາມໝັ້ນຄົງຂອງອົງການສະຫະປະຊາຊາດກ່າວວ່າ ກຳລັງຮັກສາສັນຕິພາບ ຍັງຈະ ຢູ່ທີ່ຊູດານໃຕ້ ຕື່ມອີກນຶ່ງປີ ສະມາຊິກ 15 ປະເທດຂອງສະພາຄວາມໝັ້ນຄົງໄດ້ໃຫ້ການອະນຸມັດຢ່າງເປັນເອກກະສັນຕໍ່ ມະຕິດັ່ງກ່າວ ໃນວັນພະຫັດວານນີ້ ເພື່ອຕໍ່ອາຍຸການປະຕິບັດງານຂອງສະຫະປະຊາຊາດຢູ່ ໃນຊູດານໃຕ້ ສຳຫຼັບປັບປຸງການຮັກສາຄວາມປອດໄພຢູ່ໃນປະເທດດັ່ງກ່າວ ມະຕິສະບັບນີ້ ຍັງໄດ້ຮຽກຮ້ອງໃຫ້ລັດຖະບານຊູດານໃຕ້ ຮັບເອົາຄວາມຮັບຜິດຊອບເພີ້ມຂື້ນ ໃນການປົກ ປ້ອງຄຸ້ມຄອງປະຊາຊົນຂອງຕົນເອງ ສະພາຄວາມໝັ້ນຄົງຂອງອົງການສະຫະປະຊາຊາດໃນຂັ້ນຕົ້ນໄດ້ສົ່ງກຳລັງຮັກສາສັນຕິພາບ ທີ່ເປັນທະຫານຫຼາຍເຖິງ 7000 ຄົນ ຕໍາຫລວດອີກ 900 ຄົນໄປຍັງຊູດານໃຕ້ ຫລັງຈາກປະ ເທດດັ່ງກ່າວ ໄດ້ແຍກໂຕເປັນເອກກະລາດ ຈາກຊູດານ ແລະກາຍເປັນປະເທດໃໝ່ທີ່ສຸດຢູ່ໃນ ໂລກເມື່ອນຶ່ງປີທີ່ຜ່ານມາ ຂໍ້ຕົກລົງສັນຕິພາບ ປີ 2005 ເຮັດໃຫ້ສົງຄາມກາງເມືອງໃນຊູດານ ທີ່ດຳເນີນມາເປັນເວລາ 21 ປີສິ້ນສຸດລົງແລະເຮັດໃຫ້ການລົງປະຊາມະຕິໃນເດືອນມັງກອນປີ ກາຍນີ້ເປັນໄປໄດ້ຊຶ່ງປະຊາຊົນຊາວຊູດານໃຕ້ໄດ້ລົງຄະແນນສຽງຢ່າງຖ້ວມລົ້ນແຍກໂຕອອກ ຈາກພາກເໜືອຂອງຊູດານ ນັບຕັ້ງແຕ່ໄດ້ເປັນປະເທດເອກກະລາດມາຊູດານໃຕ້ໄດ້ເກີດບັນຫາຄວາມຮຸນແຮງກັບຊູດານ ໃນຂະນະທີ່ທັງສອງຝ່າຍຍັງບໍ່ແກ້ໄຂບັນຫາຂັດແຍ້ງກ່ຽວກັບເລື່ອງຊາຍແດນແລະການແບ່ງ ປັນລາຍໄດ້ຈາກການຂາຍນໍ້າມັນ